આ પ્રમાણે વિવિધ ચિંતાઓથી ઉદિગ્ન થયેલ અને મોહરૂપી જાળમાં ફસાયેલ મનુષ્ય ઇન્દ્રિય ભોગમાં અત્યંત આસક્ત બને છે. અંતે નરકમાં પડે છે. આસુરી ચિત્તવૃત્તિ ધરાવતો મનુષ્ય ધન મેળવવાની તેની ઇચ્છાની સીમાને જાણતો નથી. તેની ઇચ્છા અનહદ હોય છે. તે માત્ર એટલું જ વિચારતો હોય છે કે તેની પાસે અત્યારે કેટલી સંપત્તિ છે ? તે એવી જ યોજના ઘડતો હોય છે કે બીજા બધા જ મનુષ્યો મને રાજા તરીકે સ્વીકારે, મારી આજ્ઞાનુસાર વરતે. તેના આવા વિચાર અને તેનું તામસી વર્તન દિવસે દિવસે તેને પાપકર્મો તરફ ધકેલે છે. તેના પાપ એટલાં બધા વધી જાય છે કે તે અંતે નરકગામી બને છે. તામસી પ્રકૃતિવાળી વ્યક્તિ પાસે બે પૈસા જમા થાય કે તરત જ તેની બુદ્ધિ સાતમાં આસમાને વિહરવા માંડે છે. તે કોઇનુંય અપમાન કરતાં વિચારતો નથી. તે તેની પાસેના ધનથી એટલો છાકટો બની જાય છે કે તે સારા નરસાનો ભેદ ભૂલી જાય છે. તે સજ્જન અને ભલા મનુષ્યોનો તેજોવધ કરતાં જરા પણ લજવાતો નથી. તે કોઇ સજ્જનને દુઃખી જોઇ પૈશાચિક આનંદ ઉઠાવે છે.